ROZHODNUTIE KOMISIE
zo 6. júla 2007
o pridelení dodatočných dní na mori Spojenému kráľovstvu v rámci divízie VIIe Medzinárodnej rady pre výskum morí (ICES)
[oznámené pod číslom K(2007) 3212]
(Iba anglické znenie je autentické)
(2007/487/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na bod 9 prílohy II C k tomuto nariadeniu,
so zreteľom na žiadosť, ktorú predložilo Spojené kráľovstvo,
keďže:
(1)
V bode 7 prílohy II C k nariadeniu (ES) č. 41/2007 sa stanovuje maximálny počet dní na mori (192), počas ktorých môžu byť plavidlá Spoločenstva s celkovou dĺžkou 10 metrov alebo viac, ktoré na palube prevážajú vlečné siete s veľkosťou ôk najmenej 80 mm alebo statické siete vrátane žiabrových sietí, viacstenné žiabrové siete a pascové splietané siete s veľkosťou oka menšou ako 220 mm, prítomné v divízii VIIe ICES v období od 1. februára 2007 do 31. januára 2008.
(2)
V bode 9 uvedenej prílohy sa umožňuje Komisii prideliť členským štátom dodatočný počet dní na mori, počas ktorých môže byť plavidlo prítomné v uvedenej oblasti, ak preváža na palube takéto vlečné siete s rozperným brvnom v ústí siete alebo statické siete, a to na základe trvalých vyradení rybárskych plavidiel z prevádzky, ku ktorým došlo od 1. januára 2004.
(3)
Spojené kráľovstvo predložilo údaje, ktoré preukazujú, že plavidlá, ktoré ukončili činnosť od 1. januára 2004, zaznamenali zníženie o 5,24 % rybolovného úsilia v porovnaní s rokom 2003, ktorý predstavuje referenčné obdobie pre plavidlá prítomné v danej oblasti a prevážajúce na palube uvedené vlečné siete s rozperným brvnom v ústí siete s veľkosťou ôk najmenej 80 mm.
(4)
So zreteľom na predložené údaje a s uplatnením metódy výpočtu podľa bodu 9.1 by sa malo Spojenému kráľovstvu prideliť 10 dodatočných dní na mori na obdobie od 1. februára 2007 do 31. januára 2008 pre plavidlá prevážajúce na palube uvedené vlečné siete s rozperným brvnom v ústí siete.
(5)
Z dôvodu zrozumiteľnosti sa v tomto rozhodnutí uvádza celkový počet dodatočných dní na mori pridelených Spojenému kráľovstvu a prihliada sa na 12 dodatočných dní na mori, ktoré boli predtým pridelené rozhodnutím Komisie 2006/461/ES z 26. júna 2006 o prideľovaní dodatočných dní rybolovu Spojenému kráľovstvu v rámci zóny VIIe Medzinárodnej rady pre výskum morí (International Council for the Exploration of the Sea, ďalej „ICES“) (2), keďže tieto dni boli pridelené na rok 2007.
(6)
Opatrenia stanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Maximálny počet dní, počas ktorých môžu byť rybárske plavidlá plaviace sa pod vlajkou Spojeného kráľovstva a prevážajúce na palube vlečné siete s rozperným brvnom v ústí siete s veľkosťou ôk najmenej 80 mm na palube prítomné v divízii VIIe ICES, ako sa stanovuje v tabuľke I prílohy II C k nariadeniu (ES) č. 41/2007, sa mení a dopĺňa na 214 dní ročne.
Článok 2
Toto rozhodnutie je adresované Spojenému kráľovstvu Veľkej Británie a Severného Írska.
V Bruseli 6. júla 2007